### Beslutning

Fremsendes til Magistratsafdelingen for Børn og Unge med henblik på udarbejdelse af en indstilling, jf. byrådets vedtagelse i mødet den 3. februar 2021 om magistratsbehandling af forslaget.

Sagen bedes tilbagesendt byrådet via Magistraten.

**Beslutningsforslag fra Børne og ungebyrådet**

Flere og flere børn og unge har det svært. En rapport fra Sundhedsstyrelsen fra 2018, viser at cirka 15 procent af alle børn har været i behandling for en psykisk sygdom inden de fylder 18 år. Samtidig rapporteres det, at en del børn i alderen 11-15 år, blandt andet oplever ensomhed, at deres krop er forkert og manglende tro på egne kompetencer, ligesom 24 procent af pigerne i gymnasiet har dårlig mental sundhed. At børn og unge går rundt med ondt i maven, urealistiske høje forventninger til sig selv og en følelse af ensomhed, mener Børne- og ungebyrådet simpelthen ikke er optimalt.

Vi har et ansvar for at få vendt disse tendenser. Vi ønsker os en fremtid, hvor børn og unge er glade, trives i skolen og hjemmet, og ikke tynges af f.eks. karakterræs i skolen, glansbilleder på de sociale medier, problemer i hjemmet osv. Vi er klar over, at [adresse] ikke på egen hånd kan løse disse udfordringer, men vi tror på, at kommunen kan føre os i den rigtige retning mod bedre mental sundhed blandt børn og unge – og det hele bør starte med en indsats i skolen.

Vi mener, at når skolen er en så central del af børn og unges liv og opvækst, er dette et oplagt sted at rette fokus. Derfor fremsætter Børne- og ungebyrådet et forslag, der skal styrke børn og unges mentale sundhed.

Forslag

Børne- og ungebyrådet foreslår at:

1) Skolepsykologerne skal tilbage på folkeskolerne i kommunen.

2) Der skal mere og bedre oplysning om mental sundhed til børn og unge.

Motivation til punkt 1:

I Børne- og ungebyrådet oplever vi, at der er behov for støtte til børn og unge, der presses af karakterræs, sociale medier eller større udfordringer som sorg eller problemer derhjemme, i skolen eller blandt venner. Derfor ønsker vi, at skolepsykologerne skal tilbage på folkeskolerne i [adresse].

Vi mener, at muligheden for psykologstøtte er vigtig. Derfor stillede vi tilbage i byrådsåret 2017/18 forslaget om gratis psykologhjælp i kommunen. Vi er rigtig glade for at byrådet tog godt imod dette forslag, og vil understrege, at skolepsykologerne ikke skal erstatte dette tilbud. Tværtimod skal et – eller flere – besøg hos skolepsykologen danne ramme om snakken om de problemer og udfordringer, som ikke nødvendigvis kræver en lægehenvisning, involvering af forældre eller lang ventetid for at komme til hos en psykolog. Dertil kommer, at det kan være mere trygt for børn og unge at besøge en skolepsykolog, da det vil foregå et sted, de kender til. Vi forventer ikke, at man fra dag et har skolepsykologer på alle kommunens skoler mandag til fredag fra 8-16. Vi foreslår derimod at imødekomme behovet for støtte, f.eks. i form af skolepsykologtider enkelte dage i og uden for skoletiden på de forskellige skoler, så der altid vil være mulighed for at finde tid til at få hjælp til både de større og mindre personlige udfordringer. Vi foreslår at dette i første omgang skal være en forsøgsordning, så vi kan undersøge behovet for skolepsykologer, som derefter tages op til evaluering.

Motivation til punkt 2:

En undersøgelse viser, at børn og unge med dårlig mental sundhed oftere har indlæringsvanskeligheder og udfordringer med at gennemføre skolegangen.3 Dårlig mental sundhed påvirker altså ikke kun børn og unges nutid, men i høj grad også deres fremtid.

Vi oplever, at mental sundhed og psykiske lidelser stadig er et tabu selvom vi skriver 2021. Hvis man har eller kender nogen der har ondt i livet, er det stadig unaturligt at snakke om. Det er noget, vi ønsker at gøre op med. Vi mener, at et skridt i den rigtige retning for at nedbryde tabuet, går gennem oplysning. Gennem allerede eksisterende digitale platforme, som for eksempel Aula, skal børn og unge i [adresse] kunne få informationsmateriale om hvor man kan finde hjælp, hvis man har  brug for det, hvordan behandling eller støtte foregår og hvad man selv kan gøre. Dertil kommer, at kommunen gennem portalen skal formidle viden om egne tilbud og andre aktører, der er eksperter i god mental sundhed.

Børn og unge med dårlig mental sundhed eller psykiske lidelser, kan ofte føle sig anderledes eller udenfor fællesskabet. Der opstår nemlig et skel mellem denne gruppe og de børn og unge, der ikke kender til de udfordringer, som deres venner kæmper med. Vi vil derfor gerne sørge for at der er mindre uvidenhed om emnet. Derfor ønsker vi i tillæg til bedre oplysningsmateriale, at byrådet forpligter sig på, at der skal oplyses om mental sundhed på skolerne i [adresse]. Det kan både være i form af introduktion til ovennævnte platform eller ved besøg på skoler fra nogle af de dygtige foreninger der beskæftiger sig med området. Vi vil gerne understrege vigtigheden af, at der både oplyses om det faglige, men især også inddrages personlige fortællinger.

Børne- og ungebyrådet stiller sig naturligvis til rådighed i udviklingen af materialet til platformen og til drøftelser om hvordan materialet kan udformes.

### Sagens forløb

03-02-2021 [adresse]

Fremsendes til Magistratsafdelingen for Børn og Unge med henblik på udarbejdelse af en indstilling, jf. byrådets vedtagelse i mødet den 3. februar 2021 om magistratsbehandling af forslaget.

Sagen bedes tilbagesendt byrådet via Magistraten.